**ΔΗΜΟΤΙΚΗ**

**Θέματα Παραβατικής Συμπεριφοράς στο Σχολείο (Παπαδοπούλου Φωτεινή, Λευκωσία, Λάρνακα, Αμμόχωστος, Λεμεσός, Πάφος)**

Σκοπός του σεμιναρίου είναι η επιμόρφωση των γονέων σχετικά με θεωρητικές και πρακτικές προσεγγίσεις που αφορούν στην προβληματική συμπεριφορά παιδιών σχολικής και εφηβικής ηλικίας: α) πώς ακριβώς ορίζεται και ερμηνεύεται η προβληματική συμπεριφορά στο σχολείο ή/και στην παιδική και εφηβική ηλικία; β) τι στοιχεία περιλαμβάνει και ποια στοιχεία καταλήγουν στο πρόβλημα; γ) πώς γίνεται η αναγνώριση των πρωτογενών χαρακτηριστικών που διέπουν την εκδήλωση της, αλλά και ποιες στρατηγικές παρέμβασης προτείνονται στη διεθνή βιβλιογραφία για την αντιμετώπιση προβλημάτων στο σχολικό περιβάλλον και την πρόληψη και διαχείριση αντίστοιχων συμπεριφορών; δ) πώς θα γίνει η λειτουργία της σχολικής τάξης αποτελεσματική;

 Αυτά, είναι κάποια από τα βασικά ερωτήματα που θα απαντηθούν κατά τη διάρκεια του σεμιναρίου.

**Τεχνικές ενδυνάμωσης των γονέων σχετικά με τον σχολικό εκφοβισμό (Δίπλη Χριστιάνα, Λευκωσία, Λάρνακα, Αμμόχωστος, Λεμεσός)**

Βασικός πυλώνας του σεμιναρίου είναι η εκπαίδευση των γονιών για την ανάπτυξη τρόπων διαχείρισης των δυσκολιών που αντιμετωπίζουν τόσο οι ίδιοι όσο και το παιδί τους σχετικά με τον σχολικό εκφοβισμό. Οι γονείς θα αποκτήσουν δεξιότητες ώστε να μπορούν να βοηθήσουν το παιδί που είναι είτε θύμα, είτε θύτης και/ή παρατηρητής κατά την εκδήλωση του φαινομένου του σχολικού εκφοβισμού.

Επιπλέον, το σεμινάριο θα εστιάζεται στην ανάπτυξη τρόπων βελτίωσης των σχέσεων και επικοινωνίας μεταξύ των γονέων και του παιδιού τους, και των γονέων με τους εκπαιδευτικούς. Επίσης, το σεμινάριο θα στοχεύει στην ενδυνάμωση των γονέων, και ενίσχυσή τους με τις βέλτιστες επικοινωνιακές τεχνικές και άλλες δεξιότητες, ούτως ώστε να διαχειρίζονται αποτελεσματικά τον σχολικό εκφοβισμό. Ως εκ τούτου, οι γονείς θα αποκτήσουν δεξιότητες και τρόπους διαχείρισης των προβλημάτων που αναφύονται από τον σχολικό εκφοβισμό.

Τα σχολεία που παρακολούθησαν το Σεμινάριο «Τεχνικές ενδυνάμωσης των γονέων σχετικά με τον σχολικό εκφοβισμό» κατά τις προηγούμενες σχολικές χρονιές θα μπορούν να παρακολουθήσουν τα επόμενα μέρη του Σεμιναρίου κατά τη σχολική χρονιά 2022-2023. Το Σεμινάριο θα προσαρμοστεί στις σχετικές με το θέμα ανάγκες της σχολικής μονάδας, των μαθητών και των γονέων. Επιπρόσθετα, θα γίνει Μελέτη- Συζήτηση Περιπτώσεων από το σχολείο σχετική με το θέμα του σεμιναρίου.

**Ας μιλήσουμε για το σεξ! Πως απαντάμε στα ερωτήματα των παιδιών καλλιεργώντας θετικές στάσεις και αντιλήψεις (Λέστα Στάλω, Λευκωσία, Λάρνακα)**

Ως γονείς συχνά νιώθουμε να βομβαρδιζόμαστε με ερωτήματα για το σεξ, το σώμα, τις σχέσεις, τις οικογένειες , και τη σεξουαλικότητα, που συχνά μας βάζουν σε δύσκολη θέση ή νιώθουμε ότι δεν έχουμε τη γνώση για να απαντήσουμε με τρόπο που να είναι ηλικιακά κατάλληλος για τα παιδιά.

Στόχος του σεμιναρίου είναι να εξερευνήσουμε τρόπους με τους οποίους μπορούμε να ξεκινήσουμε ένα ανοικτό, οικείο, αυθεντικό και ειλικρινή διάλογο με τα παιδιά για θέματα που εφάπτονται της σεξουαλικότητας, ώστε να τα ενδυναμώσουμε για να μπορούν να κτίζουν μια υγιή σχέση με το σώμα τους, να νιώθουν ασφαλή (σωματικά και συναισθηματικά), να δημιουργούν θετικές σχέσεις με τα άτομα γύρω τους (και πρώτιστα με τον εαυτό τους), να αποδέχονται τη διαφορετικότητα, και γενικά να έχουν μια υγιή και θετική ανάπτυξη και ευημερία.

Θα εστιαστούμε κυρίως στο πλαίσιο στο οποίο δίνουμε απαντήσεις σε ερωτήματα των παιδιών που αφορούν: το σώμα, τα ιδιωτικά μέρη, την ιδιωτικότητα, τα όρια του σώματος, τα επιθυμητά/ανεπιθύμητα αγγίγματα, το σεξ και τις υγιείς σεξουαλικές συμπεριφορές, την προστασία από τη σεξουαλική κακοποίηση, προσεγγίζοντας τη σεξουαλικότητα ολιστικά και μέσα στο πλαίσιο της συναισθηματικής και κοινωνικής ανάπτυξης των παιδιών.

**Απώλεια, πένθος και παιδί (Στυλιανού Πολυξένη, Λευκωσία, Λάρνακα, Αμμόχωστος, Λεμεσός, Πάφος)**

Το Σεμινάριο για γονείς με θέμα «Απώλεια, πένθος και παιδί», στοχεύει στην ενημέρωση των γονιών γύρω από το πένθος των παιδιών και στον προβληματισμό ως προς τη γλώσσα που χρησιμοποιούμε για να μιλήσουμε στα παιδιά για τον θάνατο, την απώλεια και το πένθος. Πιο συγκεκριμένα, γίνεται αναφορά στον τρόπο με τον οποίο εκδηλώνεται ο θρήνος στα παιδιά, στους παράγοντες που τον επηρεάζουν, στο πώς στηρίζουμε το παιδί που πενθεί, και στο λεκτικό που θα ήταν βοηθητικό να χρησιμοποιούμε όταν μιλάμε στα παιδιά για τον θάνατο.

**Συνεργασία Οικογένειας - Σχολείου σε θέματα συμπεριφοράς: Αναπτύσσοντας κοινή γλώσσα στις αναμενόμενες συμπεριφορές (Κουρέα Λευκή, Λευκωσία, Λάρνακα, Αμμόχωστος, Λεμεσός, Πάφος)**

Σκοπός του σεμιναρίου ειναι η παρουσίαση της σχέσης οικογένειας -σχολείου, κάτω από το σύστημα "ΠροΘεΣυ", με έμφαση την πρωτογενή πρόληψη.

**Παιδική Παντοδυναμία: Πλεονέκτημα ή δυσκολία; (Κραβασίλη Σοφία, Πάφος)**

Στόχος του Σεμιναρίου είναι:

• Να αναδείξουμε πως ο τρόπος ανατροφής άλλοτε συμβάλλει και άλλοτε αποτρέπει την εγκαθίδρυση της παιδικής παντοδυναμίας,

• Να διερευνήσουμε τα μηνύματα των γονέων που διευκολύνουν τα παιδιά και όλη την οικογένεια σε αρμονική συμβίωση,

• Να προτείνουμε αποτελεσματικούς τρόπους στους γονείς για την «καθοδήγηση» των παιδιών τους,

• Να προσεγγίσουμε τη θέσπιση ορίων με τρόπο που βοηθά τους γονείς και διευκολύνει τα παιδιά,

• Να αναδείξουμε το ζήτημα της συναισθηματικής ασφάλειας των παιδιών.

**Ανάπτυξη γονικών δεξιοτήτων: Μέθοδοι Πειθαρχίας που καλλιεργούν την υπευθυνότητα και την ψυχική ανθεκτικότητα στα παιδιά (Δίπλη Χριστιάνα, Λευκωσία, Λάρνακα, Αμμόχωστος, Λεμεσός)**

Βασικός πυλώνας του σεμιναρίου θα είναι η εκπαίδευση των γονέων για την ανάπτυξη τρόπων διαχείρισης των δυσκολιών που αντιμετωπίζουν τα παιδιά τους. Οι γονείς θα αποκτήσουν δεξιότητες, ώστε να μπορούν να βοηθήσουν τα παιδιά τους που παρουσιάζουν: (α) αδιαφορία για το σχολείο και έλλειψη ταύτισης με τη σχολική εργασία, (β) άρνηση να ενσωματωθούν στο σχολικό περιβάλλον εξαιτίας απόρριψης και/ή μη αποδοχής τους από τους υπόλοιπους μαθητές, και (γ) απειθαρχία και ανυπακοή στους σχολικούς κανονισμούς. Επιπλέον, το σεμινάριο θα εστιάζει στην ανάπτυξη τρόπων βελτίωσης των σχέσεων και επικοινωνίας γονέων - μαθητών και γονέων - καθηγητών. Επίσης, το σεμινάριο θα στοχεύει στην ψυχική και συναισθηματική ενδυνάμωση των γονέων και στην ενίσχυσή τους με τις βέλτιστες επικοινωνιακές τεχνικές και άλλες δεξιότητες, ούτως ώστε να βελτιωθούν οι σχέσεις τους με τα παιδιά τους και το σχολείο. Ως εκ τούτου, οι γονείς θα αποκτήσουν δεξιότητες ζωής και τρόπους διαχείρισης των προβλημάτων που αναφύονται στο οικογενειακό και σχολικό πλαίσιο και στα διάφορα εξελικτικά στάδια των παιδιών τους.

Οι γονείς που παρακολούθησαν το Σεμινάριο «Ανάπτυξη γονικών δεξιοτήτων» κατά τις προηγούμενες σχολικές χρονιές θα μπορούν να παρακολουθήσουν τα επόμενα μέρη του Σεμιναρίου κατά τη σχολική χρονιά 2022-2023. Το Σεμινάριο που θα επιλεχθεί θα προσαρμοστεί στις σχετικές με το θέμα ανάγκες της σχολικής μονάδας και των γονέων. Επιπρόσθετα, θα γίνει Μελέτη - Συζήτηση Περιπτώσεων από το σχολικό και οικογενειακό πλαίσιο σχετικές με το θέμα του σεμιναρίου που θα επιλεχθεί.

**Θέτοντας όρια. Η χρυσή τομή μεταξύ πειθαρχίας και αγάπης (Μιχαήλ Κατερίνα, Λεμεσός)**

Το σεμινάριο έχει σκοπό να παράσχει στους γονείς τις γνώσεις, τις δεξιότητες και τα εργαλεία που θα τους βοηθήσουν να οριοθετήσουν τη συμπεριφορά των παιδιών τους μέσα σ' ένα κλίμα αμοιβαίας συνεργασίας, κατανόησης, και αγάπης, μειώνοντας στο ελάχιστο δυνατό τα προβλήματα πειθαρχίας. Με το πέρας του σεμιναρίου, οι γονείς θα είναι σε θέση να διαχειριστούν με επιτυχία συχνά και καθημερινά προβλήματα απειθαρχίας και συγκρούσεων με τα παιδιά τους, ενώ παράλληλα θα γνωρίζουν τις προϋποθέσεις και τεχνικές για προαγωγή θετικών συμπεριφορών των παιδιών.

**Το άγχος και ο αγχολυτικός ρόλος της μουσικής (Παγώνη Μιχάλης, Λευκωσία, Λάρνακα, Αμμόχωστος, Λεμεσός, Πάφος)**

Το άγχος είναι ένα σημαντικό θέμα που ταλαιπωρεί πάρα πολλούς ανθρώπους, με έντονα σημάδια ψυχικής και σωματικής δυσφορίας. Σημάδια άγχους μπορούν να εμφανιστούν σε όλες τις ηλικίες. Πολύ συχνά, οι στρεσογόνες αιτίες επιδρούν άμεσα στην ψυχοσύνθεση των παιδιών και προκαλούν αντιδράσεις όπως: ανασφάλεια, αρνητισμό, αποξένωση, ακόμα και κατάθλιψη.

Η διαχείριση των αγχωτικών καταστάσεων που βιώνουν σχεδόν καθημερινά τα παιδιά λόγω σχολικών ή και άλλων υποχρεώσεων, αλλά και η προστασία της ψυχικής και σωματικής υγείας των παιδιών προσχολικής και δημοτικής εκπαίδευσης και ακόμα περισσότερο της ειδικής εκπαίδευσης, μπορεί να καταπολεμηθεί σε μεγάλο βαθμό μέσω των Τεχνών και ειδικότερα μέσω της μουσικής. Η διατήρηση της ηρεμίας και ψυχραιμίας του παιδιού, διοχετεύοντας την ενέργεια του στη μουσική και γενικότερα στις τέχνες, θα τον βοηθήσει να ανακτήσει την ψυχική, πνευματική και σωματική ισορροπία, να αναπτύξει την αυτοπεποίθηση και τη δημιουργικότητα, ενώ παράλληλα, να εξοικειωθεί όσο το δυνατό περισσότερο με μορφές καλλιτεχνικής έκφρασης συναισθημάτων**.**

**Η δύναμη της μουσικής: Η μουσική ως μέσο προώθησης της θετικής συμπεριφοράς ( Παγώνη Μιχάλης, Λευκωσία, Λάρνακα, Αμμόχωστος, Λεμεσός, Πάφος)**

Στην ηλικιακή ομάδα παιδιών προσχολικής και δημοτικής εκπαίδευσης, αποκτώνται πολλές δεξιότητες και ικανότητες που σχετίζονται άμεσα ή έμμεσα με τις Τέχνες και ειδικότερα με τη Μουσική. Κατά τη διάρκεια αυτής της περιόδου, το παιδί μαθαίνει να σκέφτεται, να κρίνει, να ακούει σε ρόλους και κανόνες. Το παιδί προσπαθεί να μεταβάλει τη συμπεριφορά του ώστε να κερδίσει αυτό που επιθυμεί. Είναι σαφές πως η απόκτηση συγκεκριμένων κοινωνικών δεξιοτήτων και ικανοτήτων αυτήν την περίοδο της ζωής του θα το βοηθήσουν να ελέγξει έντονες βιολογικές και συναισθηματικές αλλαγές που θα ακολουθήσουν κατά την περίοδο της εφηβείας.

Σκοπός του σεμιναρίου είναι να παραθέσει κατάλληλους τρόπους στους γονείς παιδιών αυτής της ηλικίας, ώστε μέσω των ιδιοτήτων της μουσικής να προωθηθεί η θετική στάση και συμπεριφορά από μέρους των παιδιών τους. Η μουσική μπορεί να συνεισφέρει στον σχηματισμό σχέσεων μεταξύ ενηλίκων και παιδιών και του περιβάλλοντός τους, στην ευχαρίστηση της δημιουργίας, στην προώθηση της επικοινωνίας, στην προσωπική ολοκλήρωση και στις πιο ικανοποιητικές επιδόσεις στο σχολείο.

**Πρώτες Βοήθειες για Γονείς (Αντωνιάδης Χρήστος, Λευκωσία)**

Σκοπός του Σεμιναρίου είναι η ενημέρωση με απλές αλλά χρήσιμες οδηγίες/συμβουλές σε διάφορα θέματα πρώτων βοηθειών για γονείς που θα μπορούν να χρησιμοποιηθούν σε περίπτωση έκτακτης ανάγκης μέχρι να έρθει ιατρική βοήθεια.

**Σεξουαλική διαπαιδαγώγηση - Ο θετικός ρόλος των γονέων (Κυριάκου Πόποβιτσς Μαργαρίτα, Λευκωσία, Λάρνακα, Αμμόχωστος, Λεμεσός, Πάφος)**

Το σεμινάριο θα επικεντρωθεί: α) στην παρουσίαση και επεξεργασία του πλαισίου της σεξουαλικής διαπαιδαγώγησης, β) στα στάδια ανάπτυξης του παιδιού (αναμενόμενες - μη αναμενόμενες συμπεριφορές), γ) στην προσέγγιση ερωτημάτων των παιδιών, και δ) στην ανάπτυξη περιβάλλοντος επικοινωνίας.

**Ο ρόλος των γονέων στην περιβαλλοντική ευαισθητοποίηση των παιδιών: Παραδείγματα και πρακτικές δημιουργικής απασχόλησης των γονέων με τα παιδιά τους στο περιβάλλον (Δαρείου Ευσταθία, Λευκωσία, Λάρνακα, Αμμόχωστος, Λεμεσός, Πάφος)**

Σκοπός του σεμιναρίου είναι η παροχή ιδεών στους γονείς εναλλακτικών τρόπων δημιουργικής απασχόλησης με τα παιδιά τους, αξιοποιώντας ποικίλα περιβαλλοντικά πεδία, ως χώρους βιωματικής μάθησης και δημιουργικής αλληλεπίδρασης και ψυχαγωγίας. Ειδικότερα, το σεμινάριο επικεντρώνεται: α) στο ρόλο των γονέων για την περιβαλλοντική ευαισθητοποίηση των παιδιών τους, β) στη σημασία του εξωτερικού περιβάλλοντος ως χώρου βιωματικής μάθησης και δημιουργικής απασχόλησης των γονέων με τα παιδιά τους, και γ) σε πρακτικές συμβουλές και δραστηριότητες που μπορούν να εφαρμόσουν με τα παιδιά τους σε διάφορα περιβαλλοντικά πεδία.

Το σεμινάριο προσφέρεται διαδικτυακά ή διά ζώσης.

**Ζώα συντροφιάς: Παιχνίδι ή υπόθεση ευθύνης; (Δαρείου Ευσταθία, Λευκωσία, Λάρνακα, Αμμόχωστος, Λεμεσός)**

Η ανάδειξη του ζητήματος της "Υπεύθυνης Ιδιοκτησίας Ζώων", ως ένα βασικό ζήτημα για την αναβάθμιση της ποιότητας της ζωής μας και τη διασφάλιση της αειφορίας στην πόλη μας.

Κατά τη διάρκεια του σεμιναρίου αναζητούνται απαντήσεις σε ερωτήματα όπως: (α) Ποια τα θετικά και ποια τα αρνητικά αποτελέσματα στη ζωή μας από την ιδιοκτησία ζώων συντροφιάς;(β) Πόσο έτοιμοι είστε να αποκτήσετε ένα κατοικίδιο;(γ) Ποιο κατοικίδιο μας ταιριάζει;(δ) Ποιες είναι οι ανάγκες των ζώων συντροφιάς;(ε) Ποια είναι τα χαρακτηριστικά του/της υπεύθυνου/υπεύθυνης ιδιοκτήτη/ιδιοκτήτριας ζώων και ποιες οι ευθύνες του/της;(στ) Στείρωση: απαραίτητη και ευεργετική ή εμπόδιο στην ευημερία του ζώου;(ζ) Πώς να προσεγγίσω και να χαϊδέψω ένα σκυλί με ασφάλεια; (η) Τι αρέσει στους ανθρώπους και δεν αρέσει στα σκυλιά;(θ) Τι κάνω όταν βρεθώ απέναντι σε ένα επιθετικό σκυλί;

Το σεμινάριο προσφέρεται διαδικτυακά ή διά ζώσης.

**Φροντίζοντας τους φροντιστές: προαγωγή της ψυχικής ανθεκτικότητας των γονιών (Παπαγεωργίου Κωνσταντίνος, Λευκωσία)**

Πρόκειται για ένα σεμινάριο ψυχικής ενδυνάμωσης που επιδιώκει να εξοπλίσει τους γονείς/κηδεμόνες με γνώσεις, δεξιότητες, εργαλεία και τεχνικές για προαγωγή της ψυχικής ανθεκτικότητας. Επειδή "παρόλο που δεν μπορείς να εμποδίσεις τα πουλιά της θλίψης να πετούν πάνω από το κεφάλι σου, μπορείς να τα εμποδίσεις από το να φτιάξουν τη φωλιά τους στα μαλλιά σου". Μέσα από την προαγωγή της αυτοφροντίδας και της ψυχικής ανθεκτικότητας των γονιών, διασφαλίζεται ότι μπορούν να επιτελούν πιο αποτελεσματικά τον ρόλο τους ως γονείς. Κατά τη διάρκεια του σεμιναρίου θα παρουσιαστούν τεχνικές από διάφορες κατευθύνσεις ψυχοθεραπείας όπως η Συστημική, η Γνωστικοσυμπεριφοριστική καθώς και η Θετική Ψυχολογία.

**Όρια με Αγάπη: Μια καθημερινή υπόθεση των γονιών (Καραβασίλη Σοφία, Λεμεσός, Πάφος)**

Σκοπός του σεμιναρίου είναι: (α) Να κατανοήσουν οι γονείς τη διάσταση της ύπαρξης και την διατήρησης των ορίων στο μεγάλωμα των παιδιών, (β) Να συνειδητοποιήσουν πως η έννοια των ορίων είναι συνδεδεμένη με την αγάπη και την αυτοεκτίμηση των παιδιών, (γ) Να εκφράσουν τις δυσκολίες που αντιμετωπίζουν όσο αφορά στη θέσπιση και την τήρηση ορίων στην οικογένειά τους, και (δ) Να μάθουν τεχνικές που συμβάλουν στη θέσπιση ορίων.

**Ειδικές Μαθησιακές Δυσκολίες στην ανάγνωση: Οδηγός προς τους γονείς (Φελλά Αργυρώ, Λευκωσία)**

Οι ειδικές μαθησιακές δυσκολίες αποτελούν ένα πεδίο στο οποίο εμπλέκονται επιστήμονες και επαγγελματίες διαφόρων ειδικοτήτων (εκπαιδευτικοί, σχολικοί ψυχολόγοι, λογοθεραπευτές κλπ). Παρόλα αυτά, οι γονείς των παιδιών είναι αυτοί που επωμίζονται το βαρύ φορτίο της αναζήτησης και επιλογής των κατάλληλων στρατηγικών και πλαισίων για την αποτελεσματική διαχείριση των εκπαιδευτικών αναγκών και των κοινωνικο -συναισθηματικών δυσκολιών που συχνά συνοδεύουν τις ειδικές μαθησιακές δυσκολίες. Το συγκεκριμένο σεμινάριο, θα προσπαθήσει να καθοδηγήσει, να ενημερώσει και να βοηθήσει τους γονείς ώστε να κατανοήσουν εις βάθος το φαινόμενο των ειδικών μαθησιακών δυσκολιών στην ανάγνωση, και να βοηθήσουν αποτελεσματικά το παιδί και τον εαυτό τους.

**Βοηθώντας το παιδί μου να διαχειριστεί το θυμό του (Χρίστου Αυγή, Λευκωσία, Λάρνακα, Αμμόχωστος)**

Ο στόχος του σεμιναρίου αυτού είναι η εκμάθηση λειτουργικών τρόπων έκφρασης του θυμού, που οι γονείς μπορούν να διδάξουν στα παιδιά τους. Αρχικά θα κάνουμε μία αναφορά στο τι είναι θυμός, και γιατί κάποια παιδιά εκφράζουν το θυμό τους με μη λειτουργικούς τρόπους. Στη συνέχεια, μέσα από βιωματικές ασκήσεις και παιχνίδια ρόλων, θα διδάξουμε εναλλακτικούς τρόπους έκφρασης του θυμού μας. Ο γονέας θα μπορεί να εφαρμόσει και να εκπαιδεύσει το παιδί του στην εκμάθηση αυτών των λειτουργικών τρόπων έκφρασης του θυμού.

**Δέκα Βασικές αρχές για να γίνετε καλύτεροι γονείς (Χρίστου Αυγή Λευκωσία, Λάρνακα, Αμμόχωστος)**

Ο στόχος αυτών των βιωματικών εργαστηρίων είναι η εκπαίδευση σε κάποιες βασικές δεξιότητες που έχουν ως κύριο συστατικό την θέσπιση ορίων για τη συμπεριφορά των παιδιών με σκοπό τη δημιουργία μίας καλύτερης σχέσης μεταξύ των γονιών και των παιδιών. Οι γονείς θα εκπαιδευτούν σε συγκεκριμένες δεξιότητες οι οποίες θα τους βοηθήσουν στην καλύτερη επικοινωνία με το παιδί τους και στη δημιουργία μίας θετικής σχέσης ανάμεσα στο γονέα και το παιδί.

Οι βασικές αρχές που θα αναπτυχθούν στο σεμινάριο, είναι: Η προσοχή στον ρόλο του γονέα, η σημαντικότητα έκφρασης της στοργής, η ανάμειξη στη ζωή των παιδιών, ο ορισμός κανόνων και ορίων στο σπίτι, η συνέπεια, η αποφυγή σκληρών τιμωριών, η απόδοση αποτελεσματικών οδηγιών, η σημασία της επιβράβευσης, οι τρόποι εξάλειψης ανεπιθύμητων συμπεριφορών, η ένδειξη σεβασμού προς το παιδί.

**Εκπαιδευτικά Διοικητικά Μοντέλα, Θεωρίες Ηγεσίας, Υποκίνησης , Επικοινωνίας και Αποτελεσματικό Σχολείο (Στυλιανού Ανδρέας, Λευκωσία, Λάρνακα, Αμμόχωστος, Λεμεσός, Πάφος)**

Το σεμινάριο αυτό θα προσφέρει μια θεωρητική και πρακτική προσέγγιση στο χώρο της Διοίκησης της Εκπαίδευσης. Το μάθημα θα δώσει την ευκαιρία στους γονείς να συσχετίσουν σύγχρονα εκπαιδευτικά θέματα με το θεωρητικό πλαίσιο της Διοίκησης της Εκπαίδευσης. Πιο αναλυτικά, το σεμινάριο επιδιώκει τα ακόλουθα:

1.Την εξοικείωση των γονέων με τις σημαντικότερες έννοιες και θεωρίες της Εκπαιδευτικής Διοίκησης (π.χ. Διοικητικά Μοντέλα, Θεωρίες Ηγεσίας, Υποκίνησης, Επικοινωνίας).

2.Την κριτική εξέταση των θέσεων και αρχών των πιο πάνω θεωριών και την αξιολόγηση των πρακτικών εφαρμογών τους στην εκπαίδευση.

3.Τη γνωριμία με τις ευθύνες και τα βασικά καθήκοντα των εκπαιδευτικών λειτουργών.

4.Την εξέταση του εκπαιδευτικού συστήματος της Κύπρου. Συγκεκριμένα, θα εξεταστεί η όλη δομή του συστήματος, όπως και τα καθήκοντα και οι ευθύνες των εκπαιδευτικών.

5.Την ενημέρωση των γονέων σχετικά με τα πορίσματα ερευνών στους βασικούς τομείς της εκπαιδευτικής διοίκησης.

**«Ένα παιδί φωνάζει»: ξαναχτίζοντας την κατανόηση, επιλύοντας συγκρούσεις και διαφορές (Κατσαρή Μαρίνα, Λευκωσία, Λάρνακα)**

Σκοπός του Σεμιναρίου είναι:

1. Η ανάπτυξη διαπροσωπικών σχέσεων και επικοινωνίας.

2. Η ενίσχυση δεξιοτήτων συνύπαρξης παιδιών και γονέων/κηδεμόνων – παιδιών ώστε αμφότεροι να βοηθούν, να μοιράζονται, να συνεργάζονται, να προσδιορίζουν και να προτείνουν λύσεις στα προβλήματα.

3. Η ανάπτυξη δεξιοτήτων των παιδιών για την κατανόηση της σημασίας της ομάδας και ενίσχυση της ικανότητας εισδοχής και εξόδου από την ομάδα.

4. Η ενίσχυση της κατανόησης της σημασίας τήρησης των καθορισμένων ορίων (σπίτι – σχολείο), και αναγνώριση των επιπτώσεων της συμπεριφοράς του.

5. Η ενίσχυση της ανάπτυξης των δεξιοτήτων των παιδιών για έκφραση των συναισθημάτων του παιδιού σε συνομήλικους ή γονείς/κηδεμόνες.

6. Η ανάπτυξη εκφραστικών μέσων: λεκτική και μη λεκτική έκφραση των συναισθημάτων (φωνή – πρόσωπο – σώμα και κίνηση - σχέδιο κ.ά.).

**ΤΑ ΜΙΚΡΑ ΑΦΕΝΤΙΚΑ: ΘΕΤΟΥΜΕ ΟΡΙΑ ΣΤΑ ΠΑΙΔΙΑ ΜΑΣ; (Δημητρίου Ανδρέας, Λευκωσία, Λάρνακα, Αμμόχωστος, Λεμεσός)**

Στο σεμινάριο αυτό, οι γονείς θα έχουν τη δυνατότητα να μάθουν πως να επικοινωνούν, να συνεργάζονται και πως να διαχειρίζονται αποτελεσματικά δύσκολες αρνητικές συμπεριφορές των παιδιών τους. Επίσης, στο σεμινάριο οι γονείς θα ενημερωθούν για τις βασικές αρχές και τα οφέλη της οριοθέτησης. Ένα σημαντικό μέρος του σεμιναρίου θα επικεντρωθεί στη μέθοδο οριοθέτησης των Φυσικών και Λογικών Συνεπειών, με εκτενή αναφορά σε παραδείγματα και αντιπαραδείγματα χρήσης της οριοθέτησης λογικών συνεπειών και πειθαρχίας στην καθημερινή οικογενειακή ζωή.

Το σεμινάριο αυτό θα δώσει έμφαση στις κάτω θεματικές:

• Τι είναι οριοθέτηση;

• Γιατί είναι σημαντικό οι γονείς να κάνουν χρήση ορίων;

• Πότε και πως τίθεται η οριοθέτηση;

• Για ποιους λόγους τα παιδιά δεν είναι συνεργάσιμα με τους γονείς τους;

• Παραδείγματα οριοθέτησης από καθημερινές συμπεριφορές οικογενειών

**Οι συγκρούσεις σε εκπαιδευτικούς οργανισμούς: είδη συγκρούσεων, αίτια συγκρούσεων, επιλογή τεχνικών διαχείρισης των συγκρούσεων (Στυλιανού Ανδρέας, Λευκωσία, Λάρνακα, Αμμόχωστος, Λεμεσός, Πάφος)**

Στο σεμινάριο αυτό θα αναλυθεί το θέμα των συγκρούσεων στους εκπαιδευτικούς οργανισμούς. Θα μελετηθούν τα είδη των συγκρούσεων, τα αίτια των συγκρούσεων στο σχολείο, τα οφέλη και τα κόστη που μπορεί να συνεπάγονται οι συγκρούσεις στα σχολεία. Θα αναλυθεί η διαδικασία τόσο της εμφάνισης και κλιμάκωσης της σύγκρουσης, όσο και της επιλογής των κατάλληλων τεχνικών για τη διαχείρισή της. Τέλος, θα αναδειχθεί η χαρτογράφηση της σύγκρουσης ως ένα ενδιαφέρον εργαλείο διαχείρισης της σύγκρουσης.

Μετά την ολοκλήρωση του σεμιναρίου οι γονείς θα μπορούν να: (α) ορίζουν τη σύγκρουση, να αναγνωρίζουν τα είδη, και να ερμηνεύουν τα αίτια των συγκρούσεων, (β) απαριθμούν τα στάδια κλιμάκωσης της σύγκρουσης (γ) αποτιμούν τα αποτελέσματα της σύγκρουσης και (δ) προλαμβάνουν ή/και να διαχειρίζονται αποτελεσματικά τις συγκρουσιακές καταστάσεις εφαρμόζοντας κατάλληλες στρατηγικές, τεχνικές και εργαλεία μεταξύ των οποίων και τη χαρτογράφηση της σύγκρουσης.

**Μαθαίνω να επικοινωνώ αποτελεσματικά με το παιδί και τον έφηβό μου (Δημητρίου Ανδρέας, Λευκωσία, Λάρνακα, Αμμόχωστος, Λεμεσός)**

Το σεμινάριο αυτό θα βοηθήσει τους γονείς να κατανοήσουν:

• Tι είναι αποτελεσματική επικοινωνία.

• Tους παραδοσιακούς ρόλους που εφαρμόζουν όταν τα παιδιά εκφράζουν τα συναισθήματα τους, και πως μπορούν να ξεφύγουν από αυτούς.

• Tι σημαίνει αμοιβαίος σεβασμός και αποδοχή συναισθημάτων.

• Tι σημαίνει ενεργητική ακρόαση και αντανακλαστική ακοή.

• Πρακτικούς τρόπους βοήθειας για επίλυση προβλημάτων των παιδιών τους όταν νιώθουν συναισθηματική αναστάτωση.

• Πρακτικούς τρόπους επικοινωνίας όταν οι ίδιοι οι γονείς νιώθουν συναισθηματική αναστάτωση από προβλήματα των παιδιών τους στο σπίτι.

• Tην επικοινωνία του «Σ΄ αγαπώ» μέσα από πράξεις, και όχι με λόγια!

• Ενίσχυση επικοινωνίας με απλές συμβουλές.

**Η υπέρβαση της προκατάληψης, του ρατσισμού και η υποδοχή της ετερότητας. Διδακτική προσέγγιση κινηματογραφικών ταινιών (Θωμά Παναγιώτης, Λευκωσία, Λάρνακα, Αμμόχωστος, Λεμεσός)**

Να συζητηθούν οι διάφορες μορφές ρατσισμού και προκατάληψης ενάντια στη διαφορετικότητα/ετερότητα και την υπέρβασή τους, μέσα από τον διάλογο με κινηματογραφικές ταινίες μεγάλου και μικρού μήκους (κλασσικού τύπου ή animation).

 **Η συνεισφορά των γονέων και κηδεμόνων στη βελτίωση των μαθησιακών αποτελεσμάτων των παιδιών τους και στη συναισθηματική τους ενδυνάμωση (Μπάιντελμαν Ανδριανή, Λευκωσία, Λάρνακα, Αμμόχωστος, Λεμεσός, Πάφος)**

Το σεμινάριο στοχεύει στην επιμόρφωση των γονέων και κηδεμόνων για το πώς μπορούν να στηρίξουν τα παιδιά τους στη μελέτη τους και στη βελτίωση των μαθησιακών τους αποτελεσμάτων, καθώς και στη συναισθηματική τους ενδυνάμωση. Συγκεκριμένα, θα εξηγηθεί και θα συζητηθεί ο σύγχρονος τρόπος διδασκαλίας και μάθησης που χρησιμοποιούν σήμερα οι εκπαιδευτικοί, καθώς και οι διάφοροι τρόποι αξιολόγησης των μαθητών/μαθητριών, στη βάση των δεικτών επιτυχίας και επάρκειας των αναλυτικών προγραμμάτων. Θα δοθεί έμφαση σε τρόπους ανάπτυξης των βασικών δεξιοτήτων που απαιτούνται στην κοινωνία του 21ου αιώνα, καθώς και σε τρόπους συναισθηματικής ενδυνάμωσης των παιδιών.

**Απώλεια, πένθος και μεταμόρφωση, μέσα από ερμηνευτική προσέγγιση ταινιών μικρού μήκους (Θωμά Παναγιώτης, Λευκωσία, Λάρνακα, Αμμόχωστος, Λεμεσός)**

Η συζήτηση της απώλειας αγαπημένων προσώπων και γενικότερα της απώλεια στη ζωή, αναζητώντας τρόπους να γίνει βιώσιμη και δημιουργική και οδηγώντας σε μια πιο ελπιδοφόρα προσέγγιση της ζωής για τα παιδιά. Αυτό γίνεται με τρόπο διαθεματικό, μέσα από πολυπρισματική προσέγγιση και κεντρικό άξονα αξιόλογες ταινίες μικρού μήκους.

**Είναι ΑΠΛΟ να εξυγιάνουμε τον θυμό μας: Αναγνώριση & Αποδοχή, Προσωπικό σύστημα αξιών, Λογική επιχειρηματολογία/Λύση και Όραμα (Κότιτσα Μαρία, Λευκωσία, Λάρνακα, Αμμόχωστος, Λεμεσός, Πάφος)**

Στον πυρήνα της «ανθρωπινότητάς» μας, βρίσκονται συχνά συναισθήματα έντονα και αντικρουόμενα, εκρηκτικά, δυσφορικά ή δυσδιάκριτα. Ένα απλό προτεινόμενο μοντέλο, ειδικά για τη διαχείριση ή μάλλον εξυγίανση του θυμού μας, στηρίζεται στην αναγκαιότητα αναγνώρισης και αποδοχής του συναισθήματος, την αναζήτηση προτύπων και αξιών ζωής και την εξεύρεση λογικής λύσης, στόχων, και οράματος. Σκοπός του σεμιναρίου είναι ακριβώς η βήμα-προς-βήμα εφαρμογή των προαναφερθέντων, καθώς και ο εντοπισμός των καταστάσεων/ερεθισμάτων που πυροδοτούν τον θυμό. Ένας πρακτικός οδηγός που - με την προϋπόθεση της περαιτέρω εξάσκησης - μπορεί να οδηγήσει όχι μόνο σε περισσότερη ψυχική γαλήνη αλλά και σε νοηματοδότηση της καθημερινής μας εμπειρίας (συμπεριλαμβανομένης και αυτής του θυμού).

**Καταφύγιο στον Αριστοτέλη: πώς η Φιλοσοφία προάγει τη θετική ψυχολογία και τη συναισθηματική καλλιέργεια (Kοτιτσα Μαρία, Λευκωσία, Λάρνακα, Αμμόχωστος, Λεμεσός, Πάφος)**

Το παρόν σεμινάριο σκοπό έχει να καταδείξει πρακτικούς τρόπους :

α) ενίσχυσης της θετικότητας,

β) μείωσης έντονων συναισθημάτων (συναισθήματα που μας κατακλύζουν και μπορεί να αποτελέσουν εμπόδιο στην καθημερότητά μας), και

 γ) τρόπους υποκειμενικής νοηματοδότησης της εμπειρίας. Οι έννοιες της ευτυχίας, της ευδαιμονίας και της εντελέχειας του επίκαιρου, του Αριστοτέλη, θα αποτελέσουν το φιλοσοφικό ένδυμα του σεμιναρίου, το οποίο φυσικά θα πλαισιώσουν ερευνητικά δεδομένα από τον χώρο της ψυχολογίας.

**Σπίτι και σχολείο μας, όλος ο κόσμος (Κατσαρή Μαρίνα, Λευκωσία, Λάρνακα)**

Σκοπός του συγκεκριμένου σεμιναρίου είναι η εξοικείωση των γονέων/κηδεμόνων με το σύγχρονο διαπολιτισμικό περιβάλλον στο οποίο διαβιούν και φοιτούν τα παιδιά τους. Επίσης, στόχος του σεμιναρίου είναι ο εξοπλισμός των γονέων/κηδεμόνων και των παιδιών τους, με δημιουργικά εργαλεία ενίσχυσης του διαπολιτισμικού αισθητηρίου καθώς και η συμπερίληψη (inclusion) και ένταξη (integration), με ενεργό τρόπο γονέων/κηδεμόνων με διαφορετική εθνική καταγωγή ώστε η προσέγγιση να αποκτήσει ολιστικό χαρακτήρα. Με άξονα τον τελευταίο ειδικό σκοπό, τίθεται επίσης ο στόχος της καλύτερης, ομαλότερης, και αποδοτικότερης συμπερίληψης και ένταξης των παιδιών με διαφορετικό πολιτισμικό υπόβαθρο στον χώρο του σχολείου.

**Πρακτικές για την καλλιέργεια της κριτικής και της δημιουργικής σκέψης των παιδιών στο σπίτι (Μάρκογλου Αγγελική, Λευκωσία, Λάρνακα, Αμμόχωστος, Λεμεσός)**

Στο παρόν σεμινάριο θα παρουσιαστούν και θα συζητηθούν οι έννοιες της κριτικής και της δημιουργικής σκέψης, τα σημεία σύγκλισης και απόκλισης τους, όπως και μια σειρά από εναλλακτικές μορφές απασχόλησης των παιδιών στο σπίτι, με σκοπό την καλλιέργεια των ανώτερων αυτών δεξιοτήτων σκέψης στο οικογενειακό περιβάλλον. Βασικό συστατικό του σεμιναρίου αποτελεί η συμμετοχή των γονέων μέσω της συζήτησης, αλλά και μέσω σύντομων δραστηριοτήτων που θα κληθούν να δημιουργήσουν ανάλογα με την ηλικία, τα ενδιαφέροντα και τις ανάγκες των παιδιών τους.

 Το σεμινάριο προσαρμόζεται και εστιάζει στις ανάγκες του εκάστοτε πλαισίου και δύναται να προσφερθεί και σε μέρη, προκειμένου να επιτευχθεί η αναστοχαστική διαδικασία των συμμετεχόντων/συμμετεχουσών.

**Διαχείριση κρίσεων στην παιδική και νεανική ηλικία (Παπαδοπούλου Φωτεινή, Λευκωσία, Λάρνακα, Αμμόχωστος, Λεμεσός, Πάφος)**

Σκοπός του σεμιναρίου είναι η επιμόρφωση των γονέων σχετικά με θεωρητικές και πρακτικές προσεγγίσεις που αφορούν προβλήματα των νέων που προκαλούν κρίση στην οικογένεια, αλλά και το ευρύτερο κοινωνικό περιβάλλον (π.χ. σχολείο). Σωματικά, ψυχικά και κοινωνικά ζητήματα προκαλούν όχι μόνο επιθετικότητα, αλλά και αυτοκαταστροφικές συμπεριφορές μαζί με άρνηση για το σχολικό περιβάλλον.

Κατά συνέπεια: α) πώς ακριβώς ορίζεται και ερμηνεύεται η προβληματική συμπεριφορά στον ίδιο τον/την νέο/νέα αλλά και στο περιβάλλον του; και β) πώς την εξηγούμε με ψυχο-κοινωνικά κριτήρια; γ) τι στοιχεία περιλαμβάνει ότι ονομάζουμε "πρόβλημα"; δ) πώς γίνεται η αναγνώριση των πρωτογενών χαρακτηριστικών που διέπουν την εκδήλωση προβλημάτων αλλά και ποιες στρατηγικές παρέμβασης προτείνονται στη διεθνή βιβλιογραφία για την αντιμετώπιση προβλημάτων και την πρόληψη και διαχείριση αντίστοιχων συμπεριφορών; και ε) πώς φέρομαι στο παιδί μου όταν αντιμετωπίζει συγκεκριμένα θέματα και βρίσκεται σε έξαρση αρνητικών συμπεριφορών και στάσεων;

Αυτά, είναι κάποια από τα βασικά ερωτήματα που θα απαντηθούν κατά τη διάρκεια του σεμιναρίου.

**Τι κρύβεται πίσω από τον θυμό των παιδιών (Μιχαήλ Έλενα, Λευκωσία)**

Στην επιμόρφωση θα συζητηθεί το θέμα του θυμού, στοχεύοντας όπως οι συμμετέχοντες/συμμετέχουσες να:

1. Αναφέρουν τους τρόπους με τους οποίους ο θυμός επηρεάζει πολυδιάστατα τον άνθρωπο (γονείς και παιδιά).

2. Εντοπίζουν τα σημάδια θυμού στον εαυτό τους αλλά και στα παιδιά τους.

3. Εμβαθύνουν στην κατανόηση του συναισθήματος αυτού, βλέποντας το ως ένα φίλο ο οποίος θυμίζει τις δικές τους ανάγκες και τις ανάγκες των παιδιών τους.

4. Αποκτήσουν εργαλεία/τεχνικές διαχείρισης του θυμού τα οποία οι συμμετέχοντες/συμμετέχουσες θα ζήσουν βιωματικά, μέσα από την επιμόρφωση.